ЦIыху зэрыхэмыкIуэдарщ нэхъыщхьэр
КъБР-м и Iэтащхьэ КIуэкIуэ Юрий дыгъуасэ еплъащ Герхожан псыщхьэм къыщежьэу Тырныауз къалэм дэлъэда ятIэпсым и Iэужьыр гъэкIуэдыным зэрелэжьымрэ щытыкIэр зыхуэдэмрэ.
Iуащхьэмахуэ районым и щIыпIэ администрацэм и Iэтащхьэ Залиханов Къанщобий зэрыжиIамкIэ, псыр къиуа нэужь, къалэм зы километррэ ныкъуэкIэ дэлъадэри, фэтэр куэду зэтет унитIым щIэлъэдащ. Абы къыхэкIащ цIыху 425-рэ я унэхэм къыщIагъэIэпхъукIыныр.
— Герхожан псынащхьэм къыщыщIидзэу дгъэбыда кIэнауэр махуитIым и кIуэцIкIэ пэлъэщащ мывэрэ ятIэ-рэ хэлъу кърихьэх псы уэрым. Гузэвэгъуэр нэхъ зылъэIэсынкIэ хъуну, фэтэр куэду зэтет унихым щIэсхэр пIалъэкIэ здэщыIэн дгъэхьэзырат, ауэ ахэр къэдгъэсэбэпын хуей хъуакъым, цIыхухэр я благъэ-Iыхьлыхэм екIуалIэри, пщэдджыжьым я унэхэм ягъэзэжащ.
ШыщхьэуIум и 16-м сыхьэти 5-м щегъэжьауэ ятIэпсыр къалэм къыдэмылъадэу Бахъсэныпс зэрыхагъэхуэжын псыжапIэр ягъэхьэзыращ машинэ хьэлъэзешэхэм. А Iуэхум техникэу 9, КъБР-м и МЧС-м и лэжьакIуэу 350-рэ, Терскол жылэм и бгы къегъэлакIуэу 25-рэ, полицэм и лэжьакIуэхэр хэтащ.
КъБР-м и МЧС-м и пресс-IэнатIэм и унафэщI Бер Къантемыр къызэрыджиIамкIэ, IуэхущIапIэм и машинэхэмкIэ дыгъуасэ пщэдджыжьым къыщыщIэдзауэ ягъэкъэбзащ псыежэхым щызэтрихьа кIэрыхубжьэрыхухэмрэ пхъэдакъэжьхэмрэ, къалэм щыпсэухэм сыткIэ ядэIэпыкъун хуейми зэхагъэкIын мурадкIэ, унэ нэхъ гъунэгъухэр къызэхакIухьащ. Апхуэдэуи IэщIагъэлIхэр Герхожан псынащхьэм щыкIэлъоплъ щытыкIэр зыхуэдэмрэ абы зихъуэжынкIэ зэрыхъунумрэ.
КIуэкIуэ Юрий щIэупщIащ щIыуэпс къэхъукъащIэр аргуэру къалэм зэран хуэхъунымкIэ щыIэ шынагъуэхэм. Высокогорнэ геофизикэ институтым и щIэныгъэ лэжьакIуэ нэхъыщхьэ Докукин Михаил жиIащ псори зэлъытар, къапщтэмэ, кърихьэхынкIэ хъуну ятIэпсым и куэдагъыр зэрыарар, ауэ зэрыхуагъэфащэмкIэ, къехам хуэдиз щыIэн хуейкъым, абы щхьэкIэ къахуэгъэсэбэп Iэмал псомкIи йолэжь.
Докукиным дыщIигъуащ ятIэпс зэтрихьар кубометр мин 300-м нэблагъэ зэрыхъур, метри 7 зи куууагъ кIэнауэм хуиту мы зэманым метри 2 фIэкIа зэримыIэжыр.
КъБР-м и Iэтащхьэм япэ къалэну игъэуващ я къару зэхалъхьэу зэман кIэщIым кIэнауэм ятIэпсыр къыдагъэкъэбзыкIыжын хуейуэ.
— Псоми гу зэрылъыфтэщи, Iуэхум ущыхуэхьэзы-рым деж къэхъугъэ нэхъ шынагъуэми упэщIотыф. ЯтIэпсыр зыдэкIыну кIэнауэр дымыгъэхьэзырамэ, 2000 гъэм цIыхухэм я нэгу щIэкIа гузэвэгъуэм ноби къытригъэзэжынут. Пэжращи, абы къалэр къригъэлауэ жыпIэ хъунущ. Къэхъунур зыми ищIэркъым, ауэ дыхуэхьэзырын хуейщ псоми. Ди Iэмалхэр хуримыкъунумэ, УФ-м и МЧС-м, ди гъунэгъу щIыналъэхэм захуэдгъэзэнщ, ауэ, сызэреплъымкIэ, мы Iуэхум ди къарукIэ дыпэлъэщын хуейщ, дэтхэнэри и къалэным жэуаплыныгъэ хэлъу бгъэдыхьэмэ, — жиIащ КIуэкIуэм.
КъБР-м и Iэтащхьэр щхьэхуэу къытеувыIащ шынагъуэ къэхъумэ цIыхухэр пIалъэкIэ щыпсэунур егупсысауэ къыхахын зэрыхуейм, абыхэм щытыншын хуэдэу. КIуэкIуэм Iуащхьэмахуэ районым и щIыпIэ администрацэми, КъБР-м и МЧС-ми, республикэ унафэщIхэми фIыщIэ яхуищIащ, цIыху хэмыкIуэдэн хуэдэу Iуэхухэр къызэрызэрагъэпэщам папщIэ.
БАГЪЭТЫР Луизэ.
